Diari Oficial de la Generalitat Valenciana


Sumari del DOGV 3023, del 27-06-1997 (1997/7742)

ACORD de 9 d'abril de 1997, de la Comissió Territorial d'Urbanisme de Castelló sobre la modificació puntual número 9 de les Normes Subsidiàries d'Alquerías del Niño Perdido.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   3023

Data del DOGV
:   27-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7742


Data del document
:   09-04-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 9 d'abril de 1997, de la Comissió Territorial d'Urbanisme de Castelló sobre la modificació puntual número 9 de les Normes Subsidiàries d'Alquerías del Niño Perdido.  
La Comissió Territorial d'Urbanisme, en sessió de 9 d'abril de 1997, va adoptar el següent acord:  
«Vist l'expedient sobre la modificació puntual número 9 de les Normes Subsidiàries d'Alquerías del Niño Perdido, i de conformitat amb els següents  
Antecedents  
Primer  
El Ple de l'Ajuntament d'Alquerías del Niño Perdido va acordar exposar al públic la modificació en sessió de 7 de novembre de 1996, cosa que es va dur a terme mitjançant anuncis inserits en el periòdic Mediterráneo d'11 de desembre de 1996 i en el Diari Oficial de la Generalitat Valenciana, número 2.898, de 27 de desembre de 1996. Transcorregut el període d'informació al públic, durant el qual no s'hi van presentar al·legacions, el Ple en va aprovar provisionalment la modificació el 30 de gener de 1997, després d'això es remet al Servei Territorial d'Urbanisme el 3 de febrer de 1997.  
Sol·licitat un informe de la Demarcació de Carreteres del Ministeri de Foment, aquest s'emet en sentit favorable el 7 de febrer de 1997.  
Per escrit de 5 de febrer de 1997 es va requerir l'Ajuntament perquè aclarira formalment determinats aspectes de la modificació. Això va donar lloc al fet que s'introduïren en el projecte algunes modificacions i que aquest fóra aprovat pel Ple de l'Ajuntament el 6 de març de 1997, cosa que es remet al Servei Territorial d'Urbanisme el 26 de març de 1997.  
Segon  
El projecte consta de memòria i plànols.  
Tercer  
L'objecte de la modificació és classificar com a sòl urbà (industrial) una superfície de 30.330 metres quadrats actualment classificats com a sòl apte per a urbanitzar (industrial) sector 1. La qualificació d'aquesta superfície és la següent:  
- Zona edificable (SU.I) 14.937 m2  
- Zona servei urbà-infraestructures 330 m2  
- Zona aparcaments 1.550 m2  
- Zona verda 1.155 m2  
- Vials 12.358 m2  
L'Ajuntament planteja la modificació en constatar, després d'encarregar els treballs per a l'homologació del sector 1 industrial, que hi ha una zona (l'afectada pel projecte) en la qual es pot actuar per actuació aïllada. Actualment a la zona hi ha una gasolinera que ocupa la major part del front de la CN-340 i els serveis de subministrament d'energia elèctrica, proveïment d'aigua i clavegueram arriben fins a aquesta, cosa que permet clarament l'actuació aïllada.  
Les dotacions que es preveuen, segons la memòria, constitueixen la mesura de compensació en el possible increment d'aprofitament. L'obtenció de les dotacions es garanteix amb l'aplicació de les àrees de repartiment uniparcel·làries previstes en la llei.  
Fonaments de dret  
Primer  
La tramitació de la modificació ha sigut correcta segons l'article 38 i els concordants de la Llei 6/1994, de 15 de novembre, Reguladora de L'activitat Urbanística (en endavant, LRAU).  
Segon  
La documentació està completa a l'efecte del compliment de l'article 27 de la LRAU.  
Tercer  
La LRAU estableix un nou criteri de classificació del sòl urbà distint del previst en la legislació urbanística estatal, segons el qual, com assenyala l'article 9, la classificació dels terrenys com a sòl urbà té per objecte possibilitar el desenvolupament urbanístic preferentment mitjançant actuacions aïllades, de manera que aquells, en què aquestes siguen previstes pel pla, s'entendran classificats com a sòl urbà. I és l'article 6 de la LRAU, en els apartats 5 i 6, el que defineix el concepte d'actuació aïllada i els casos en què aquesta és possible. Establit el que s'ha dit anteriorment, resulta clar que aquella modificació de planejament que classifique com a sòl urbà un terrenys abans classificat d'urbanitzable, haurà d'acreditar que l'execució és possible d'acord amb el règim d'actuació aïllada.  
En aquest cas, la memòria justificativa de la modificació acredita suficientment aquests aspectes. L'article 6.5 de la LRAU estableix que el pla podrà preveure l'execució per mitjà d'actuacions aïllades per a completar la urbanització dels terrenys que estime oportú i preferible sotmetre a aquest règim, quan això siga possible sense menyscabament de la qualitat i l'homogeneïtat de les obres, cosa que, unida al fet que les xarxes de serveis arriben ja a aquests punts, fa que siga viable l'actuació aïllada.  
Quart  
La modificació significa que 30.330 metres quadrats de sòl urbanitzable industrial es convertisquen en sòl urbà industrial. Segons l'article 22.1.c de la LRAU, el 10% d'aquell sòl urbanitzable haguera tingut una destinació per a dotacions, concretament de zona verda; amb la modificació, i a més del viari, es preveuen unes dotacions de 3.035 metres quadrats, d'aquesta manera es pot considerar complit l'article 55.3 de la LRAU, que exigeix mesures de compensació per a mantenir la proporció i la qualitat de dotacions públiques. A més, segons s'assenyala expressament en el document de modificació, l'aplicació del règim supletori de delimitació d'àrees de repartiment en sòl urbà, previst en l'article 63.2 de la LRAU, permetrà l'obtenció gratuïta del sòl per a dotacions.  
Cinqué  
Per ser els terrenys afectats per la modificació limítrofes a la carretera nacional 340, s'ha sol·licitat un informe de la Demarcació de Carreteres de l'Estat del Ministeri de Foment, que l'ha emés el 7 de febrer de 1997. Aquest informe té un doble contingut:  
- D'una banda, s'informa favorablement sobre la modificació puntual número 9 de les Normes Subsidiàries de Planejament.  
- D'altra, s'insta l'Ajuntament perquè, en el termini de tres mesos, presente un projecte pel qual s'incloga en el planejament un vial que reculla el trànsit del sòl apte per a urbanitzar industrial, situat entre el marge esquerre de la CN-340 i l'accés a la A-7, cap a la glorieta que figura en el projecte de reordenació de l'enllaç de les carreteres N-340 i CS-701, des de la qual es poden realitzar tots els moviments cap a la CN-340.  
Aquesta última qüestió és aliena al contingut propi de la modificació (sobre la qual ha informat favorablement expressament el Ministeri), per la qual cosa, i sense perjudici què puga ser tinguda en compte per l'Ajuntament, no impedeix en res l'aprovació definitiva.  
No hi ha, en suma, i des de l'exercici autonòmic dels comesos derivats de l'article 40 de la LRAU, obstacle a l'aprovació definitiva de la modificació.  
Sisé  
De conformitat amb els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director General d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre'n la proposta a dictamen previ de la Comissió Territorial d'Urbanisme, dictamen que, si es refereix a un municipi de menys de 50.000 habitants, tindrà directament efectes de resolució d'execució.  
Segons tot el que s'ha exposat anteriorment, la Comissió Territorial d'Urbanisme acorda:  
Aprovar definitivament la modificació puntual número 9 de les Normes Subsidiàries de Planejament d'Alquerías del Niño Perdido.  
Contra l'anterior acord, que no posa fi a la via administrativa, s'hi pot interposar un recurs ordinari, en el termini d'un mes, davant del conseller d'Obres Públiques, Urbanisme i Transports, sense perjudici d'utilitzar qualsevol altra via de recurs que s'estime procedent.»  
Castelló, 9 d'abril de 1997.- El secretari de la Comissió Territorial d'Urbanisme: Joaquín Llidó Silvestre.